To mænd meldte tirsdag sig selv, efter politiet havde efterlyst dem i forbindelse med slagsmål og påkørsel ved et værtshus i Aalestrup fredag. Nu er den ene fængslet.

To mænd på henholdsvis 29 og 34 år blev onsdag fremstillet i grundlovsforhør sigtet for fredag aften med vilje at have påkørt to personer foran et værtshus i Aalestrup. De er sigtet for overtrædelse af den grove voldsparagraf, idet de menes fredag aften forsætteligt i bil at have påkørt to personer for derefter at stikke af. De to personer, der blev ramt, kom ifølge anklageren ikke alvorligt til skade. De to nægtede sig skyldig, men dommeren i Retten i Aalborg valgte at varetægtsfængsle den ene, nemlig den 29-årige mand, som havde siddet bag rattet fredag aften, da der var ballade i Aalestrup. Den 34-årig er onsdag løsladt efter grundlovsforhør, mens den 29-årige er varetægtsfængslet i fire uger.